Papersnake/gushiwen huggingface dataset:
梨花
方回（元代）

仙姿白雪帔青霞，月淡春浓意不邪。
天上嫦娥人未识，料应清雅似梨花。
偈颂一百四十一首
释师范（宋代）

秋高增爽气，夜寒添夹被。
草虫吟壁根，黄叶飘庭际。
直得山僧吟转返侧，喜而不寐。
阿呵呵，伸脚元在缩脚裹。
癸酉除夜呈邻舍刘秀才
郭祥正（宋代）

六十明朝是，今年此夜除。劳生一樽酒，陈事数行书。

腊逐灯缸尽，春回律管初。不愁家信断，安稳藉邻居。
寄刘凝之中允
释了元（宋代）

庐山南面落星滨，八十清强致仕人。天下共推为大老，皇家不得作忠臣。

云栖高锁真空月，竹洞深藏觉苑春。莫道神仙便无事，赤心长是念斯民。
水浅舟滞解闷十绝 其七
郑獬（宋代）

酒徒不复少年时，白发狂歌亦未衰。更与春风酬一醉，好花犹有两三枝。
赋得有所思
徐铉（宋代）

所思何在杳难寻，路远山长水复深。衰草满庭空伫立，

清风吹袂更长吟。忘情好醉青田酒，寄恨宜调绿绮琴。

落日鲜云偏聚散，可能知我独伤心。
李才翁懒窝 其七
林宪（宋代）

月华浴沆瀣，天容注琉璃。皎如大圆镜，照彻清境晖。

繁星敛芒曜，群动生霏微。尘世宁有此，玉虚楼观低。
送长兄赴调上都次田俊卿韵二首
廖行之（宋代）

霜熟林空月满川，冲寒突兀耸诗肩。
便应策骥行夷路，不用燃犀照碧渊。
从昔正人终遇世，到今方士漫求仙。
老成谋国须吾辈，可笑轻疎贾少年。
渚宫立春书怀
吴融（唐代）

春候侵残腊，江芜绿已齐。风高莺啭涩，雨密雁飞低。

向日心须在，归朝路欲迷。近闻惊御火，犹及灞陵西。
浪淘沙
刘克庄（宋代）

纸帐素屏遮。全似僧家。无端霜月闯窗纱。唤起玉关征戍梦，几叠寒笳。

岁晚客天涯。短发苍华。今年衰似去年些。诗酒新来俱倚阁，孤负梅花。
郴江百咏并序·迷桥
阮阅（宋代）

林花岸柳草芊芊，山下长桥跨碧川。
往事茫茫无问处，不知迷俗是迷仙。
句 其二
李建中（宋代）

涨烟春气重，贮月夜痕深。
将登南高示同舍 其一
周紫芝（宋代）

万壑千岩要尽穷，漫将筋力试衰翁。请君速办寻山屐，同上南高第一峰。
陶渊明田居
陈伯康（明代）

吾慕陶徵君，拂衣轻去就。栖鸟恋旧林，归云忘出岫。

巾车返柴荆，环堵植松柳。东皋课种苗，南山歌种豆。

田父时过门，葛巾与漉酒。五斗愧折腰，浮名果何有。
郊坛斋宫七首 其六
任希夷（宋代）

帝籍傍连茧馆桑，禁林乔木昼阴凉。却从射殿临江阁，中有通衢夹苑墙。
对菊怀陆子静
郑建古（宋代）

落落芗城二老翁，白须遥映菊英中。交成晚节人弥淡，吟到寒英句亦工。

灌溉已欣分绮色，扶持还藉挹芳丛。吾徒素爱凌霜质，相对应知臭味同。
理宗度宗第二
文天祥（宋代）

先帝弓剑远，永怀侍芳茵。
今朝汉社稷，为话涕沾巾。
西江月
刘敏中（元代）

掌上鹓雏玉嫩，眼中麝锦香庖。铁郎痴小阿琼娇。

十岁婆儿最巧。

已许卯君书癖，更看坡老诗豪。画堂仙媪醉春醪。

五福天教占了。
昔园
王醇（明代）

伤心履迹断，园在主何人。
池水将憎影，山花懒蒨春。
孤眠难语众，旧客反成新。
怅此维鸠意，聊支衰暮身。
和闻莺
张耒（宋代）

冉冉东风万柳丝，啼莺常自与春期。
妆残玉枕朝醒后，绣倦纱窗昼梦时。
文羽自奇非谷隐，好音应合有人知。
风流潘令多才思，为尔春来几首诗。
寄诸弟三首 其三
黎贞（明代）

平生经济学，半世苦为儒。弧矢怀初志，山河忆旧居。

尘埃淹岁月，风雪老髭须。安得归来好，相携读父书。
咏西湖十洲 芳草洲
刘珵（宋代）

春水池塘空苒苒，长安古道倍依依。争如绿向芳洲遍，不怨王孙去未归。
彭绣使平叛卒后除经略小诗陈利害
戴复古（宋代）

乳虎恋巢穴，穷猿失木悲。
早须思一着，先要释群疑。
豪杰通心腹，人心无怨咨。
御军明纪律，威爱贵兼施。
送仲敏东归
邓深（宋代）

别仅三千里，书才一载通。
固应难邂逅，那得许从容。
今日君先去，何时我亦东。
社中如借问，为道转疏慵。
和陶渊明二十首
陈造（宋代）

卯金穿窬雄，典午盗有道。
当时附炎人，忍耻称国老。
延之终代北，范粲车上槁。
矫矫竹林儶，曲蘖岂真好。
陶公诸公右，炯若横道宝。
不就酣湎逝，亦恐自标表。
和答徐斯远兼简赵昌甫韩仲正
叶适（宋代）

江东文士称数人，宝冠霞佩朝灵君。
卢敖善游指天去，吕望应招离海滨。
有书不止问无恙，平生怀抱陈案上。
会看作意鸣朝阳，阴狐夜短空惆怅。
拜岳将军墓
滕塛（宋代）

大坟老树列其中，小冢旁堆树亦同。
不世孝忠惟父子，极天愤亦在英雄。
上方有剑谁能请，中国输金使不通。
相对含悲石翁仲，老衰无泪落秋风。
秋晚熊二仲纾喻二宣仲见过窳园小坐
朱谋堚（明代）

入林消受片池风，并坐秋阴话未穷。黄堕病梨霜露下，红稀捻柿夕阳中。

会心客近窥鱼鸟，顾影人间数雁鸿。二仲偶来棋一局，垆香铛茗不曾空。
好事近
管鉴（宋代）

列炬照梅花，仰看满空春雪。翠幕沈沈天净，挂一钩新月。

微风不动暖光融，金杯堕琼屑。仿佛暗香吹梦，醉广寒宫阙。
正三立春
谢翱（宋代）

舟中隔岁话，偪仄信谁从。山带去年雪，春来何处峰。

移军增野灶，落碛减机舂。明日金华洞，牧羊寻故踪。
春秋战国门。赵宣子
周昙（唐代）

门人曾不有提弥，连嗾呀呀孰敢支。

临难若教无苟免，乱朝争那以獒为。
陶隐居画像赞
苏庠（宋代）

蕊珠妙言，字照编简。云霾三馆，其人则远。世衰道丧，完节者鲜。

临终之叹，作世和篇。
早朝
欧阳修（宋代）

阊阖初开瑞雾中，丹霞晓日上苍龙。
鸣鞭响彻廊千步，佩玉声趋戟百重。
雪後朝寒犹凛冽，柳梢春意已丰茸。
少年自结芳菲侣，老病惟添睡思浓。
宫词 其十九
赵佶（宋代）

杏褪残花点碧轻，融怡天气雨初晴。仙姿斗草春园里，时听妖娆笑语声。
赵德安
魏了翁（宋代）

甲申露布告诛曦，丙戌巴台已磔禧。或谓禄媭非汉患，谁知田李遗唐危。

安州得祸闻人说，荆莫上功惟我知。三十三年旧寮友，朔风吹泪读残碑。
寄陈次颜
陈宓（宋代）

人年六十志先衰，年过唯君意不疲。
胸次嵬嵬山立壁，书丛矻矻鸟粘黐。
重裘兼味人能贱，冬葛朝虀世所师。
借问别来新著作，大篇无惜惬吾思。
幽居
杨与立（宋代）

柴门闽寂人少过，尽日观书口自哦。
馀地不妨添竹木，放教啼鸟往来多。
玉汝看葵见寄
王鏊（明代）

朝退归来不坐衙，门当委巷尚嫌哗。不知半舫斋前竹，何似平廷院里花。

清爱雨声时起听，蔫愁日色每教遮。小轩清荫都非旧，说与西人却似誇。
次韵宾旸令郎见示二首
方回（元代）

老我泥涂久，郎君玉雪清。
百年双鬓谢，一醉万缘轻。
孰肯延枚叟，端难少贾生。
修程未可料，聊此慰诗情。
题主人壁间樊素小蛮图
石沆（明代）

江州司马两红妆，水墨何人画此堂。
得似往年歌意思，却看今日舞衣裳。
摸声漫点樱珠破，拟态轻拖柳带长。
别有幽情传笔底，主人狂得且须狂。
此日不足惜
元好问（金朝）

此日不足惜，此酒不可无。颇怪昌黎公，亦复为世儒。

天生至神物，与人作华胥。一酌舌本强，二酌燥吻濡。

三酌动高兴，四酌色敷腴。连绵五六酌，枯肠润如酥。

眼花耳热后，万物寄一壶。十酌未渠央，百觚亦奚拘。

人生一世间，忽若过隙驹。有酒不解饮，问君谁与娱。

君不见东家骑■李，胆满六尺躯。万言黄石策，八阵夔州图。

酒酣起舞不称意，长吁青云指夷吾。又不见西家紫髯郎，老气雄万夫。

狂歌饮燕市，击筑声呜呜。倚天长剑插少室，颇欲四海皆东湖。

鹰扬虎视今焉如，河山永隔黄公垆。衔杯直待秋井塌，青苔白骨怜君愚。

少年觅计生白须，扪参历井无危途。荣不满睫良区区，就令一朝便得八州督，争似高吟大醉穷朝晡。

馀名安得润枯骨，四十岂不知头颅。此日不足惜，此酒不可无。

太虚为室月为烛，醉倒不用春风扶。
祷雪天竺由灵鹫过冷泉
张蕴（宋代）

降香天竺去，瀹茗冷泉来。
新径石间过，危亭木杪开。
烟山晴茗画，霜叶湿如灰。
点检经行处，今年未见梅。
嘉禾百咏 其十六 汾湖
张尧同（宋代）

我是沧浪叟，閒来系钓艭。如何一湖水，丰秀半吴江。
后天易吟三十首
方回（元代）

细玩文王卦，如何法地方。
田从一井起，乡遂及要荒。
是日因游春谷园池复以所分题五平韵赋六言五首 其二
周密（宋代）

三月三日天气，一觞一咏闲人。大黠小痴俱梦，百年几度寻春。
谢岸老惠显明新芽
曹勋（宋代）

幽壑乘春摘，芳芽辱见分。
莺花妨老眼，香味喜新闻。
细石飞轻雪，圆瓯泛乱云。
虽无七碗量，清兴重欣欣。
送范安抚喜雨诗
项安世（宋代）

一寸甘腴一寸金，只今谁可旱天霖。
赎锾尽免疲民血，重役新宽战士心。
蛇制电光开九阖，龙呼云气出重阴。
书生不放饥肠歇，才减忧劳便苦吟。
十禽言 其六
张萱（明代）

麦饭熟，麦饭熟。剥喙不到门，褦襶不出屋，私债已完官租足。

常掉臂，常鼓腹。快活三，麦饭熟。
垂涧藤
朱熹（宋代）

寒泉下碧涧，古木垂苍藤。荫此万里流，闲花自层层。

何人赏幽致，白发岩中僧。
寄题方干处士
郑谷（唐代）

山雪照湖水，漾舟湖畔归。松篁调远籁，台榭发清辉。

野岫分闲径，渔家并掩扉。暮年诗力在，新句更幽微。
酴醾
卢祖皋（宋代）

雪颗云条一架春，酒中风度梦中闻。
东风不是无颜色，过了梅花便到君。
登定王台
李曾伯（宋代）

汉恩列土育如春，留得芳名远到今。
几换人民此城郭，四围闤闠有山林。
长长安日存吾敬，望大行云契彼心。
忠孝永贻千载后，绝胜易水筑黄金。
水竹野十咏·峭壁寒潭
叶茵（宋代）

百丈崖悬立，一泓流绿漪。
品题无好语，摹写冷泉诗。
次韵伯雨腊月八日雪中同登来鹤亭
黄溍（元代）

兴来欲泛山阴雪，不奈舟胶野水凝。朝士白头愁独步，仙人赤脚傲层冰。

招来尽是鸡群鹤，趍附空惭骥尾蝇。夜久松龛同拥毳，绝胜儤值有青绫。
经严秘校维故宅
武元衡（唐代）

掩泪山阳宅，生涯此路穷。香销芸阁闭，星落草堂空。

丽藻浮名里，哀声夕照中。不堪投钓处，邻笛怨春风。
次韵龙学丈
邓肃（宋代）

水色山光入画屏，浩然相对自由身。
芳菲莫恨无情去，天地常藏不尽春。
傥得江河化酒醴，何须瓦砾点金银。
花开花谢两休问，且向樽前一笑频。
蕊歌
程公许（宋代）

五云郁勃天九重，俯视人境尘濛濛。
元和迁校品秩穹，以帝命镇北坎宫。
玄袍金铠丁甲从，洞阴战胜魔绝纵。
际江之涯钟氏童，宿运冥契晞玄风。
蹑屩千里心忡忡，戃恍忽与师匠逢。
桑梓归愒敢不共，精庐筑就铃冈乐。
州西一会狮子峰，烟霞万壑锁郁葱。
势与紫霄争长雄，楼观营筑拟翠蓬。
真游下驻鸣笙镛，可无法言牖群蒙。
帝何言哉层穹窿，溟涬未辨奚所宗。
五文开明日瞳胧，三洞流出金口中。
瑶函锦囊密缄封，飚轮八面轰灵霳。
骏奔百灵翔六龙，一念与诵万过同。
登揖金母朝木公，六天狞戾数有终。
申命校录帝所恫，保制劫运禳灾凶。
剪馘鬼怪囚北酆，边垂罢战年屡丰。
妖氛退扫正道卫，臣许职牧羞唐朝庸。
愿见皇图还时雍，蕊珠七言舂容。
为师劝相鸠僝工，咄嗟千桂凌碧空。
开度益广积累功，丹台列名仙籍通。
次韵宫师相公南游还旧山及阙下二首 其一
宋祁（宋代）

丙御萧萧上翠微，故林泉石共光辉。晓猿夜鹤知无怨，得见山中宰相归。
初到京谒执政
邹浩（宋代）

邹阳谩说曳长裾，东阁由来礼自殊。负郭田园倘无恙，不如归去老江湖。
送刘炷归菊潭
王恭（明代）

春深花里未成欢，何事秋深惜别难。沙堰醒来枫叶变，江潭归去菊花寒。

鱼风卷幔鸣琴坐，蚌月临窗对酒看。此后相思应不远，也须双鲤报平安。
春雨
彭汝砺（宋代）

三月江淮物正新，等闲风雨挫芳春。狂飘柳色低垂地，暗损花枝自恼人。

垄亩千家知有望，江湖万里喜通津。鸰原莫放朝华去，共约新晴醉绿茵。
柳枝词十三首
司马光（宋代）

宣阳门前三月初，家家杨柳绿藏鸟。
欢似白花飘荡去，忍能弃掷博山炉。
诸暨道中五首
葛绍体（宋代）

极目田畴似掌平，远山依约画难成。
天宽地大空明处，渐近稽山接帝城。
范二员外邈、吴十侍御郁特枉驾阙展待，聊寄此
杜甫（唐代）

暂往比邻去，空闻二妙归。幽栖诚简略，衰白已光辉。

野外贫家远，村中好客稀。论文或不愧，肯重款柴扉。
思越人（集句）
郑少微（宋代）

欲把长绳系日难。纷纷从此见花残。休将世事兼身事，须看人间比梦间。

红烛继，艳歌阑。等闲留客却成欢。劝君更尽一杯酒，赢得浮生半日闲。
送陈令解印赴阙三首 其三
孙觌（宋代）

乱山环合水边村，楚些谁招九死魂。鸟语迁枝黄叶□，蜗涎粘壁古苔昏。

禾囷屡出将军指，菜把空怀地主恩。落日秋风满山色，尽驱离恨入清樽。
千年调 其二 送杜叔高
辛弃疾（宋代）

恨如新，新恨了，又重新。看天上、多少浮云。江南好景，落花时节又逢君。

夜来风雨，春归似欲留人。尊如海，人如玉，诗如锦，笔如神。

能几字、尽殷勤。江天日暮，何时重与细论文。绿杨阴里，听阳关、门掩黄昏。
赠玉牒道人二首
曾丰（宋代）

神融气会李淳风，收拾乾坤风鉴中。
莫怪人前言者中，何逃物外眼之空。
南浦五小诗迎劳二弟 其二
朱松（宋代）

苟禄劳生不为身，强颜来此算征人。莫将朝市轻分别，等是低回一鬨尘。
示楞严座王
释祖先（宋代）

见犹离见非真见，还尽八还无可还。
木落霜天山骨露，不知谁识老瞿昙。
摸鱼儿·卢沟写望
叶大庄（清代）

揭车帷、西山一角，凄烟怨黛如昨。呜咽金元河畔水，梦断璧珰珠络。春漠漠。看万点飞花，寒食东风作。夕阳将落。又九陌红尘，千门紫气，冷月上金爵。
啼鹃魄。处处野棠晴雪，椒兰火尽楼阁。通天台下通天表，只有初明痛绝。心绪恶。枉赢得风流、万柳堂前酌。帝京人老。听雨打新荷，年年歌向，供奉翠华幕。
游隐清
楼钥（宋代）

穷冬吏鞅解纷缠，重入兹山忆少年。
千里幸同丰岁乐，三生曾结郡人缘。
几番山色望空外，今日水声来耳边。
坐上何须听丝竹，与君啸咏和风前。
久雨三首 其一
刘敞（宋代）

繁阴过五日，积雨迷九天。衣冠亦泥涂，陵陆成深渊。

忘屦已乘橇，舍车始思船。曰余蹈沧海，良知时适然。
清平调·其一
李白（唐代）

云想衣裳花想容，春风拂槛露华浓。
若非群玉山头见，会向瑶台月下逢。
秋景 蛩响乱秋阴
刘辰翁（宋代）

蛩响何千百，人情自不禁。馀哀动邻壁，最苦乱秋阴。

泣尽相思梦，惊残劝织心。露深虫语语，月黑雁沈沈。

坏壁岁年远，长门日夜深。手摩铜雀雨，和汝一长吟。
赠蒋德言昆仲三首
袁燮（宋代）

平生寡所谐，疎拙以自守。
天钟凿枘性，人弃我独取。
世道方荆榛，营利不绝口。
我欲拘衰俗，每每制其肘。
仁版谓假途，何用医国手。
再拜谢诲言，古人贵不苟。
乘田与委吏，勤勤鲁中叟。
吾心不可昧，岂问人知否。
此意当与谁，寄我二三友。
句
释希昼（宋代）

晓天金马路，晚岁石霜心。
寄题太和宰赵嘉言勤民二图·题停罢坊场图
杨万里（宋代）

半山辱国卖丛祠，锺步诸坊卷酒旗。
村里山农语音好，孔方兄已赦鹅儿。
南归初发都留别寓居草树五首 其四 紫藤
曾习经（清代）

特将万璎珞，回施呻吟地。但来当春时，犹堪作饼饵。
菩萨蛮 赠人
吴灏（清代）

无情岁月催人老。春风何事长草草。冬夏恁相更。霜花媚似卿。

惟望天上月。守著人如雪。今日任西东。与君何日同。
天台观石简记
佚名（唐代）

海水竭，台山缺，皇家宝祚无休歇。
春日病起柬郦朱二生
谢与思（明代）

十日不出门，缘阶长春草。偶然释枕簟，坐见西山好。

庭空雀可罗，雨积花堪老。二仲时能来，病骨不枯槁。
示鹤林山老二首 其一
孙觌（宋代）

应化来江右，乘流出峤南。后身逢七七，前话续三三。

坐见诸天绕，来听二士谈。更无木上坐，只有佛同龛。
送戚不磷之内黄访邓远游
吴梦旸（明代）

野夫元是客中身，复向离堂易损神。
鸟哢一声林已夕，花吹三月路无春。
黄河不接黎阳树，青草偏生杨子津。
非尔中年急知己，那能轻作渡江人。
唐乐府十首。望归马
刘驾（唐代）

东人望归马，马归莲峰下。莲峰与地平，亦不更征兵。
论语绝句一百首
张九成（宋代）

於时穷达何须较，在我行藏未易论。
子路不知方愠见，更疑力学到师门。
戏马台
张以宁（明代）

当时衣锦去关中，天地移归隆准公。空使秦人悲故旧，更怜刘裕愧英雄。

荒台落日蜚鸿没，春草连云戏马空。太息重瞳千载少，舣舟不肯过江东。
寄丁夔州
韩淲（宋代）

夔子遥遥古信州，向来怀玉得贤侯。江湖烟树开方面，巴峡楼台占上头。

掌握机权因世故，心思隐膜为民忧。儒家共仰丁宽易，老手官还侍冕旒。
山居
际醒（清代）

为爱林泉趣颇饶，市廛隔绝路迢遥。千重竹树居幽僻，一个蒲团坐寂寥。

昼静窗中山色澹，日高帘外鸟声娇。定回满目皆生意，乘兴扶筇过小桥。

疏拙难堪应世情，馀生赢得寄柴荆。且无活计卷唇，尽有家私折脚铛。

亭畔开池宜浣月，篱边种菊喜餐英。敢云野况齐安养，差胜人间閒利名。
题方元吉诗卷
刘克庄（宋代）

古来名世者，一字费吟哦。
物贵常因少，诗传不在多。
词人三影句，处士五噫歌。
子壮吾衰矣，无因共琢磨。
早朝
李义壮（明代）

天上鸣鸡迥不闻，城头残月夜初分。楼台爽气通三岛，环佩秋声杂五云。

阁道鸾灯供御辇，周庐龙钺护亲军。小臣章疏何由达，空望炉烟拱圣君。
清平乐 忆妹 见《林下词选》、《瑶华集》、《词雅》
张蘩（清代）

重门深处。听尽黄梅雨。千遍怀人慵不语。魂断临岐别路。

一天人恨分开。同携一半归来。日暮孤舟江上，夜深灯火楼台。
关悟老住明教禅院
辛弃疾（宋代）

道人匡庐来，籍籍倾众耳。
规摹小轩中，坐稳得坎止。
慈云为谁出，法席应众启。
招提隐山腹，深净端可喜。
夜禅余机锋，文字入游戏。
会有化人来，伽陀开短纸。
句 其一
孙道绚（宋代）

别墅苍烟萦古木，寒溪白浪捲轻沙。
郭母孺人李氏挽歌辞
杨万里（宋代）

李郭俱名族，华姻合两家。
槁砧巾角雨，郎罢笔头花。
树秀庭双玉，荪荣砌百芽。
半生冰雪节，再赋白山茶。
洛浦善先长老赠诗自方无本惠勤答诗二首
刘克庄（宋代）

入佛名无本，归儒字浪仙。
韩公虽稍黠，不晓句参禅。
杨伯时李子永潘茂洪同游安福寺诗
张镃（宋代）

湖滨初试暮春衣，缘迳钟残到寺迟。
二月梅花还傍竹，一时游寺总能诗。
横栏著砚争濡墨，断石缘蒲静看池。
莫问隣亭是谁筑，山园持酒本幽期。
善福精舍示诸生
韦应物（唐代）

湛湛嘉树阴，清露夜景沉。悄然群物寂，高阁似阴岑。

方以玄默处，岂为名迹侵。法妙不知归，独此抱冲襟。

斋舍无馀物，陶器与单衾。诸生时列坐，共爱风满林。
瑞香三首 其二
范成大（宋代）

紫云蹙绣被，团栾覆衣篝。浓薰百和韵，香极却成愁。
秋泉次韵
朱弁（宋代）

新醅滃滃溢瓶盆，漱石秋泉带雨浑。翡翠杯深云液凝，鸬鹚杓雨月波翻。

照人光入樽罍莹，流齿香随语笑喷。巳拚扶头日三丈，朝酲未解任昏昏。
夏季
晁补之（宋代）

夏季百果繁，兔葵亦成实。独有野石榴，幽花时熠熠。

熠熠非独好，芳荣赖午日。翩翩彼白蝶，彷佛粗采挹。

睡馀起对此，嘉兴亦萧瑟。良非阡陌丽，敢竞阳春出。

无言以成蹊，上愧桃李质。幸当饱霜馀，万颗富君室。
白金小还丹歌 其十一
罗公远（唐代）

杀青龙，须白虎，自然感化无风雨。雪花飞，雪花飞，魂归魄亦归。

聚散既由壬癸水，玉神华盖体无为。涌泉水，涌泉水，春夏秋冬深无底。

要行天下时，厚暖自然制。
秋日閒居十首 其四
张侃（宋代）

秋崖一段清，秋水暗生池。眼力所尽处，不特宋玉悲。

化工尔许巧，閒花糁枯枝。凉生细细吐，月缓重重垂。

但恨古之人，未能铸好辞。从叟悲秋语，如石不可移。

独爱白乐天，酌酒细吟诗。渐喜无人听，格外只自知。
小寒食日仝人泛舟湖上和杨东维花游曲
全祖望（清代）

新绿毵毯阴濛濛，明朝知有清明风。扁舟径到重湖里，南屏山色碧于水。

当垆少妇笑倚门，春愁飞上蛱蝶裙。顾谓游人试缓步，前头便是苍公墓。

冬青花信杳不来，愿君酹之酒一杯。酒酣长啸倾墨椀，诗成低唱叶檀扳。

东台之东西台西，聊借花游漫兴题。春光合为词人使，转眼花期过廿四。

多情少妇乞短笺，借问即席成几篇。
湘江静 题湘灵鼓瑟图。见黄韵珊词综续编
周星誉（清代）

廿四芙蓉明镜展。怅盈盈、袜罗尘软。铢衣蹙露，瑶弦汎月，写红兰幽怨。

一抹洞庭波，又惊起、楚天新雁。桂枝秋老，萍花夜凉，刚人与、碧云远。

北渚遥，南浦晚。寄瑶华、鲤鱼谁倩。明珰翠羽，相思那处，是黄陵祠畔。

斑竹锁秋烟，怕难寄、啼红一剪。跨鸾人去，愁边空剩，数峰青断。
梅花
陆游（宋代）

江上梅花吐，山头霜月明。
摩挲古藤杖，三友可同盟。
和庆兄览镜
释道璨（宋代）

清癯骨相瘦观流，诗不能工满面羞。
镜里新愁无一点，却因吟事上眉头。
赠元发弟放言
黄庭坚（宋代）

亏功一篑，未成丘山。
凿井九阶，不次水泽。
行百里者半九十，小狐汔济濡其尾。
故曰时乎，时不再来。
终终始始，是谓君子。
闻鼓角感怀
陆游（宋代）

鼓坎坎，角呜呜，四鼓欲尽五鼓初，老眼不寐如鳏鱼，抚枕起坐涕泗濡。
平生空读万卷书，白首不识承明庐。
时多通材臣腐儒，妄怀孤忠策则疏。
欲剖丹心奏公车，论罪万死尚有余。
雷霆愿复宽须臾，许臣指陈舆地图。
亿万遗民望来苏。
艺祖有命行天诛，皇明如日讵敢诬。
拜手乞赐丈二殳，中原烟尘一扫除，龙舟泝汴还东都。
十月一日进历青宫叨预执事呈同事罗洗马
程敏政（明代）

文华门启日临墀，凤历初陈鹤驾移。卫士分行旗影杂，官僚双驾佩声迟。

万年正朔遵先纪，一代规模陋汉仪。海岳又开新泰运，愧无鸿笔颂重熙。
云门峰
释仲休（宋代）

鹤唳峰前路，行行世虑消。
萝交藏石窦，云破露山椒。
树老形多怪，人间色似骄。
谁同访诸谢，烟草满溪桥。
句
徐申（唐代）

山川形势连三楚，风月清明占两湖。
句
王随（宋代）

吏闲衙放早，事简印开稀。
酬成贤良
陈起（宋代）

献璞无成喜弄璋，世间得失事相参。
刘蕡不得言时事，半为当时记朴庵。
代闺人
沈宇（唐代）

杨柳青青鸟乱吟，春风香霭洞房深。

百花帘下朝窥镜，明月窗前夜理琴。
颂一百则
释重顯（宋代）

虚堂雨滴声，作者难酬对。
若谓曾入流，依前还不会。
会不会，南山北山转滂霈。
次韩子苍韵
吴则礼（宋代）

一丘当快营，五车要尽捐。
宿昔有足欣，卿去吾欲眠。
层层江上有，颇欲穷其巅。
谁令雨冥冥，复作雷填填。
不读离骚经，罢参祖师禅。
独奈执热何，西南有寒泉。
偈五首 其五
释士圭（宋代）

马搭鞍，驴推磨。灵利衲僧，祇消一个。纵使东家明点灯，未必西家暗中坐。

西来意旨问如何，多口阿师自招祸。
岁晚自沙溪买舟归社桥酬李秋崖送别韵
释文珦（宋代）

岁暮溪头欲雪天，思归频问社桥船。心知篱落梅花树，已有寒香似去年。
伤子
顾况（唐代）

老夫哭爱子，日暮千行血。声逐断猿悲，迹随飞鸟灭。

老夫已七十，不作多时别。
奉送林使君捧日瞻云诗
叶春及（明代）

谒帝趋双阙，宁亲入七闽。莺歌闻上苑，龙剑跃延津。

日月开黄道，乾坤绕紫宸。汉金增秩贵，晋马锡侯频。

辞陛龙颜喜，登堂鹤发新。玺书辉两序，寿斝献千春。

客聚三山彦，家如万石淳。云霓看五岭，雨露切青旻。

驿路花争锦，溪桥草绣茵。东征应作赋，关吏候蒲轮。
宿传舍见月
朱熹（宋代）

空堂寒夜月华清，独宿凄凉梦不成。欲向阶前舞凌乱，手持杯酒为谁倾。
林平 其一
沈辽（宋代）

林平胜处向东纡，水转山回画不如。或息或劳都可乐，白云深处五浮图。
祝英台（席间咏绳球）
刘辰翁（宋代）

看师师、成蝶蝶。蹙尽不成叠。欲试搔头，花重怎堪捻。是谁抛过东墙，今无赤凤，梦得似、那人身捷。

年时腊。曾笑梅梢和豆，去月忽如荚。便向龙门，无复钏金接。待教开支琼林，阆仙重见，又谁念、昆明前劫。
漫兴 十八
王冕（元代）

雨阻龙山会，云荒戏马台。
且看黄菊放，休待白衣来。
事业书千卷，功名水一杯。
登临聊复尔，吟啸漫徘徊。
戚砥斋先生检书图
徐銮（清代）

丈夫生不能校书天禄阁，枯坐一毡徒碌碌。蝇钻蠹蚀自年年，砚墨磨人放声哭。

砥斋先生世守经，楹书手泽都能读。撑肠锦绣五千篇，压架琳琅三万轴。

百城坐拥亦足豪，况此便便不负腹。饥来驱之出门走，疲骡偃蹇行驰逐。

从此嫏嬛系梦思，校仇手自编书目。遗经自古胜籯金，差幸砚田岁不恶。

吾友尘仙善继志，经史如瓶翻水熟。一门师友证渊源，两美丰凶擅谷玉。

相见殚精下董帏，咿喔书声出老屋。无端鼙鼓动地来，燎原一炬谁能扑。

心付昆池劫后灰，嬴政焚时无此酷。噫吁嚱！凡物有聚必有散，自古盛衰如转毂。

祇今留得画图看，犹见当年富储蓄。披图展视重吁嗟，有书能读宁非福。

我亦年年事远游，长剑在装笔在橐。案头册籍久飘零，断简丛残鼠生簏。

悔不编成几卷书，惟对此图长局足。
赋尚书
李世民（唐代）

崇文时驻步，东观还停辇。辍膳玩三坟，晖灯披五典。

寒心睹肉林，飞魄看沉湎。纵情昏主多，克己明君鲜。

灭身资累恶，成名由积善。既承百王末，战兢随岁转。
次韵杨信仲见贻郊居二首
郭印（宋代）

平生不喜入州闾，林下江边谩卜居。
解榻延宾同笑语，杜门教子读诗书。
最怜舍后蔬盈圃，只欠庭前水绕除。
官路崄巇端可畏，茅茨固就早悬车。
张夫人挽词
楼钥（宋代）

妇德天然备，肥家五十年。
平生勤内则，晚岁识真诠。
倒廪非徼福，翻经亦应缘。
于门有孙子，佳气蔼新阡。
赠太平马学博 其一
赵湛（清代）

名山不在高，名泉不在深。所贵清冷色，玩之怡我心。

之子山川清，冲怀寄遥岑。六十困寒毡，白首无知音。

丹室偶然遇，兰雪生我襟。高话对微雨，如听松间琴。

契合各有数，倾盖比黄金。
次韵尹少稷察院九宫坛齐宿
范成大（宋代）

草草驰三里，萧萧共一餐。
吏方绵礼蕝，公自将诗坛。
隙月窥床近，窗风刮坐寒。
鸦鸣未忍散，端为四并难。
杨柳枝
白居易（唐代）

一树春风千万枝，
嫩于金色软于丝。
永丰南角荒园里，
尽日无人属阿谁？
岁晚饯客南亭二首
宋庠（宋代）

偶作津亭饯，还惊岁物非。
苍葭无际合，黄叶有声飞。
别恨随人远，乡心著酒微。
犹欣见山色，纡辔暂忘归。
宿山寺
项斯（唐代）

栗叶重重复翠微，黄昏溪上语人稀。月明古寺客初到，

风度闲门僧未归。山果经霜多自落，水萤穿竹不停飞。

中宵能得几时睡，又被钟声催著衣。
偈五首 其三
释岩（宋代）

诸人知处，山僧尽知。山僧知处，诸人不知。头上是天，脚下是地。
豫章别李元中宣德
林之奇（宋代）

旧闻诸李隐龙眠，伯时已老元中少。
一行作吏各天涯，故人中中疏星晓。
西山影裹识君面，碧照草江眸子瞭。
向来问道渺多岐，只今领略归玄妙。
老凤垂头噤不语，古木查牙噪春鸟。
身在幕府心江湖，左胥右律但坐啸。
第愁一叶钓渔舟，不容七尺堂堂表。
我今归卧翠谷云，君应紫禁莺花绕。
相思有梦到茅斋，细雨青灯坐林杪。
绕池游
佚名（宋代）

渐春工巧，玉漏花深寒浅。韶景变、融晴蕙风暖。都门十二，三五银蟾光满。瑞烟葱茜，禁城阆苑。棚山雉扇。绛蜡交辉星汉。神仙籍、梨园奏弦管。都人游玩。万井山呼欢抃。岁岁天仗，愿瞻凤辇。
贺张都阃乔迁用张东所韵
吴琏（明代）

天宠新承地位高，暇观风雅次离骚。春风泼面人情好，古略蟠离胆气豪。

扪虱倚墙谈世务，赋诗横槊挂征袍。淩烟诸老名千古，都在忠诚一念操。
鉴堂把酒
邓深（宋代）

池馆媚春华，凭栏午更嘉。
日光凝水面，波影炫檐牙。
鱼出冲浮梗，萍交载落花。
半酣拿小艇，落调唱渔家。
古风其四十九
李白（唐代）

美人出南国。
灼灼芙蓉姿。
皓齿终不发。
芳心空自持。
由来紫宫女。
共妒青蛾眉。
归去潇湘沚。
沉吟何足悲。
木兰回跸驻避暑山庄三首 其三
弘历（清代）

云色避空宇，秋声冷涧泉。飞鸿下沙渚，鸣鹿隔林烟。

何必借花柳，端宜亲简编。慈闱常侍奉，松鹤祝延年。
和遂州太守李安上年兄见贻
韦骧（宋代）

拥麾遥想陟崔嵬，骤喜清谈复屡陪。攀桂当年追远趾，偃藩今屡仰高才。

如公闳博难淹外，顾我迂疏任傥来。相遇且宜忘倍道，暂同持酒赋层台。
次韵蒲大受书怀十首
郭印（宋代）

蒲郎吾畏友，诗句屹长城。
道义千钧重，功名一羽轻。
邓攸无后嗣，卢老是前生。
世路羊肠剧，君心若砥平。
送赵信州二首
刘克庄（宋代）

君于朝列号名流，信在江东亦望州。
保抱彼民思父母，齎咨吾辈惜交游。
香凝应物吟诗榻，虹贯元章载画舟。
涧上泉边今寂寞，岂无遗藁待搜求。
奉和御制读隋书
夏竦（宋代）

里仁怀远度，大雅擅嘉名。制礼通时变，求书赞治平。

推心清选举，从俭化黎氓。终始承恩遇，芳猷冠老成。
送刘叔有还古鼎
方回（元代）

题诗曾到古桃川，回首惊嗟四十年。
画省郎官领宾客，白须道士似神仙。
合城园解江流沸，鄂渚兵豗广徼穿。
此处与公已相识，时筹前事一茫然。
题紫阁院
张蠙（唐代）

上方人海外，苔径上千层。洞壑有灵药，房廊无老僧。

古岩雕素像，乔木挂寒灯。每到思修隐，将回苦不能。
壬戌登雪窦 锦镜
释智愚（宋代）

池面溶溶水照空，春风花影落青铜。倚栏拟作机头看，已堕阿师圈中。
怀古 其二
韩淲（宋代）

少壮既奚为，老矣复难强。紫芝未必仙，采之亦可饷。

耆耄八九十，道可无俯仰。所以商山人，辞汉宁独往。
大孤山
朱彝尊（清代）

两孤去百里，宛在中流半。匪独形胜殊，气亦变昏旦。

天梯鬼斧开，庙火神鸦散。昭昭云月辉，历历明星烂。

空水既澄鲜，浮光亦陵乱。飘飖御泠风，恍惚度银汉。

未有归与情，空深逝者叹。
过方流堂
薛始亨（明代）

二毛秋入竹皮冠，病起私怜束带宽。策杖独过文杏馆，持盐还醉水晶盘。

松摇山月侵孤幌，鹤舞庭烟起曲栏。苛礼岂为吾辈设，清言直到夜将残。
景州阜城道中
郑潜（明代）

绿水池塘已沤麻，青条杨柳未开花。途中物态凄凉甚，马上春风浩荡加。

最喜南征多捷报，尚思东历息纷哗。十年重忆经行处，夜半寒增雪满车。
卧治斋盆池
杨万里（宋代）

旧来菰叶已全衰，旋买新荷带藕栽。
看得荷花作莲子，可怜时节被花催。
编集拙诗成一十五卷因题卷末戏赠元九李二十
白居易（唐代）

一篇长恨有风情，十首秦吟近正声。
每被老元偷格律，苦教短李伏歌行。
世间富贵应无分，身后文章合有名。
莫怪气粗言语大，新排十五卷诗成。
金缕曲 初夏兼山表母舅归湖田
李佩金（清代）

怕听骊驹发。正无聊、将离开了，酴醾飞雪。我亦天涯商去住，一酴乡心难说。

算人海、暂离鸿迹。为有才名遭众忌，只五湖、风月容狂客。

须不羡，二千石。

河桥柳弱伤心碧。怪枝头、声声杜宇，催归太急。随意烟霞收笔底，暮厌沧江辽阔。

望珍重、云蓝频达。信是古人诗句好，更那堪、客里还伤别。

写不尽、巴歈拙。
金刚随机无尽颂·无得无说分第七
释印肃（宋代）

优劣见千差，迷绳谓是蛇。
一轮明皎洁，光分几万家。
偈颂一百二十三首
释祖钦（宋代）

万化之源，万物之母。
德被河沙，量包海宇。
圣中之圣，主中之主。
庆会一时，寿敬千古。
以坤自贵，月朗太虚。
以乾为子，红日卓午。
齐天乐 其二 题张砚溪晓风残月图
黄燮清（清代）

垂杨替写婵娟影，依依送人孤棹。碎叶笼烟，零花腻雪，点缀断肠词稿。

栖鸦睡了。问莺燕楼台，露凉谁靠。懒不成眠，数声渔笛夜天杳。

荒村残柝过尽，怅风肥月瘦，振触情抱。独枕支愁，离船守梦，水上一灯寒照。

明星渐少。正酒醒无聊，五更钟到。别有销魂，画中春自好。
题倪云林墨竹
姚道衍（明代）

开元寺里长同宿，笠泽湖边每共过。
谁说江南君去后，更无人听《竹枝》歌。
书断崖
方岳（宋代）

老木枯藤绞苍石，岚重云寒土花碧。
巨灵探璞夜不眠，斧斤睥睨鱼龙泣。
中分一片落溪边，此祠未睹乾坤前。
试留名字与后世，戒尔谨护青瑶镌。
董令升舍人朋溪图赵祖文笔也
曾几（宋代）

谷风不须歌，朋友道缺绝。
请歌伐木诗，歌罢听吾说。
汉朝儒宗系，今代侍臣杰。
甘泉久论思，阳羡小休歇。
郊园谷幽幽，乔木覆清樾。
百禽鸣其间，相唤极可悦。
坐令公感慨，朋好苦难结。
不如侣荆溪，迥与世情别。
淡乎若无味，了不见凉热。
是以乐从之，诸峰况罗列。
赵侯有能事，短纸藏曲折。
更作陶渊明，飘摇弄明月。
西村
吕南公（宋代）

东村岂不佳，南村自清幽。北村亦可居，俗悍不易投。

维此兑岭曲，陂陀绕川流。桑麻有青园，耕稼有绿畴。

云峰十里外，足举旷望头。本无车马喧，岂有声利愁。

伊我先君子，故家待增修。还当起楹檐，此志敢不求。

开辟三处径，疏通四前沟。有轩列琴书，有室贮锄耰。

压曲拟长醉，藏刍待肥牛。超然了馀生，不问万户侯。

我策久已决，我身强悠悠。安能荷筱翁，不以意相收。
宝佑五年史院修高孝光宁四朝国史成上进九日
程无凤（宋代）

圣主严恭德意真，两仪合飨鉴精纯。
九筵五室仪章旧，一祖三精侑典新。
风日盎温銮辂驾，月星明穊玉卮陈。
元良式献邦家庆，共祝吾皇寿万春。
题刘叔骥梦游赤壁赋后二首
赵蕃（宋代）

江湖知友亦云多，每叹风流奈若何。
水落故知当石出，镜中宁惜鬓将皤。
夏初临 为王司勋题水晶帘下看梳头图。萧灵曦画
陈世祥（清代）

悄意难描，幽情谁见，久无人赋双文。梧影单衫，闲中验取腰身。

萧生作意经营。写浓香、不着些颦。曾波横溜，浅樱忍笑，活现伊人。

书帘小暇，妆阁清欢，钗边翠滑，镜里红分。欹床凝睇，心苗全染幽芬。

道不销魂。相看处、递尽温存。问真真。他年好忆，月想花因。
更漏子 其一
孙光宪（五代）

听寒更，闻远雁，半夜萧娘深院。扃绣户，下珠帘，满庭喷玉蟾。

人语静，香闺冷，红幕半垂清影。云雨态，蕙兰心，此情江海深。
昨幸甚得见子玉教授丈得一论其说出于订顽克己铭词致超绝辄借前韵以庆兼呈诸丈幸乞一笑正再拜上 其三
度正（宋代）

新泉瀹茗濯诗魂，翻阅如飞彻晓昏。是石无瑕终是石，莫教抱璞退声冤。
送辛甥省亲兼示诸甥
温纯（明代）

爱子趋庭共藁砧，又逢佳节酒齐斟。杯从河朔花争灿，腹坦琅琊月正临。

敢谓家传同鲤对，蚤将文价重鸡林。老夫尘外消长昼，尔辈窗前惜寸阴。
帝幸蜀（乾符岁，一作狄归昌诗）
罗隐（唐代）

马嵬山色翠依依，又见銮舆幸蜀归。

泉下阿蛮应有语，这回休更怨杨妃。
桃花寺桃花盛开因成四首 其一
弘历（清代）

前日含胎今烂然，东风信有妒花权。遥村来处停舆望，只道红霞蔚岭巅。
远将归二首 其一
胡奎（元代）

一日白一发，一年三百茎。在家梳头霜满镜，何况远归千里程。

去时道远归渐近，人生谁不恋乡井。昨夜青灯寒结花，远人明日当还家。
渡江
包兰瑛（清代）

长空雨过彩虹明，艗艏迎潮自在行。烟树数峰团画稿，风帆十幅破云程。

沙边鸥鹭盟秋水，江底鱼龙睡晚晴。且喜舟轻人意健，开窗时复对楸枰。
张廉州奏院
释元肇（宋代）

合浦归来久，迟敲月下门。今朝隔生死，无处问乾坤。

斜日寒天短，愁云远水吞。湖趺溪畔石，空忆系舟痕。
上郑广文
滕岑（宋代）

瓦注非真巧，昌歜非众嗜。
我诗本不工，好之弗肯置。
胡能致温本，颇复作灾祟。
无盐不自知，刻画要妍媚。
先生六艺学，已得圣贤秘。
三绝笑郑虔，诗律乃游戏。
伊予亦何幸，茲获巾屦侍。
岂惟怯大巫，正自惭小技。
却嗟贾长江，哦诗尹不避。
文公倘见容，愿教推敲字。
拟陶饮酒 其二
井在（清代）

荒宅惭杨子，而有架上书。遗悲念手泽，世盛感皇初。

我忧何以解，独酌情亦舒。岂不思共适，醉醒殊乃疏。

所以楚灵均，萧然赋《卜居》。
赠赵六贞固二首
陈子昂（唐代）

回中烽火入，塞上追兵起。此时边朔寒，登陇思君子。

东顾望汉京，南山云雾里。

赤螭媚其彩，婉娈苍梧泉。昔者琅琊子，躬耕亦慨然。

美人岂遐旷，之子乃前贤。良辰在何许，白日屡颓迁。

道心固微密，神用无留连。舒可弥宇宙，揽之不盈拳。

蓬莱久芜没，金石徒精坚。良宝委短褐，闲琴独婵娟。
变竹枝词九首之九
贺铸（宋代）

蒹葭被洲渚，凫鹜方容与。
但闻歌竹枝，不见题鹦鹉。
韦宾客宅与诸博士宴集
权德舆（唐代）

累抗乞身章，湛恩比上庠。宾筵徵稷嗣，家法自扶阳。

簪组欢言徵，琴壶雅兴长。阴岚冒苔石，轻籁韵风篁。

佩玉三朝贵，挥金百虑忘。因知卧商洛，岂胜白云乡。
虞美人
范成大（宋代）

玉箫惊报同云重。仍怪金瓶冻。清明将近雪花翻。不道海棠消瘦、柳丝寒。

王孙沈醉狨毡幕。谁怕罗衣薄。烛灯香雾两厌厌。仿佛有人愁损、上眉尖。
题画梅八首 其七
曹家达（清代）

别具孤标领众芳，肯随桃李媚春阳。十年未换丹砂骨，百鍊犹存铁石肠。

压酒吴姬歌白纻，求浆仙子捣元霜。瑶台不有风帆助，人日何缘到草堂。
不寐
章甫（宋代）

不眠知夜永，危坐起忧端。
木叶纷犹落，篝灯炯未残。
年华今晼晚，边堠且平安。
以我衣裳冷，遥怜弟妹寒。
别宠姬
蔡京（唐代）

为爱桃花三树红，年年岁岁惹东风。如今去逐它人手，谁复尊前念老翁。
暮秋迁客增思寄京华
李嘉祐（唐代）

宋玉怨三秋，张衡复四愁。思乡雁北至，欲别水东流。

倚树看黄叶，逢人诉白头。佳期不可失，落日自登楼。
过贾谊宅
张和（明代）

少年流落到湘濆，当世何人更惜君。身类楚囚非达者，书陈汉室但遗文。

空林落叶分秋霭，废井寒芜映夕曛。欲吊忠魂无觅处，岭猿回首不堪闻。
石生煎茶
刘挚（宋代）

石生兰溪来，手提溪泉瓶。谓言长官政，如此泉水清。

欢然展北焙，小鼎亲煎烹。一杯酌官寿，云腴浮乳英。

惭非百壶饯，真意不自轻。涧沼蘋藻细，王公享其诚。

冠盖岂不至，纷纷空涕横。珍重石子者，端有古人情。
减字木兰花 为席靖庵题吹箫图
丁荣（清代）

流莺渐老。人生行乐应须早。柳媚桃夭。认取春光塞上娇。

洞箫一曲。生绡貌出人如玉。莫奏清商。且尽尊前现在觞。
游少林寺
戴叔伦（唐代）

步入招提路，因之访道林。石龛苔藓积，香径白云深。

双树含秋色，孤峰起夕阴。屟廊行欲遍，回首一长吟。
己酉乱后寄常州使君侄
汪藻（宋代）

草草官军渡，悠悠敌骑旋。
方尝勾践胆，已补女娲天。
诸将争阴拱，苍生忍倒悬。
乾坤满群盗，何日是归年！
春院试士二首 其二
黄佐（明代）

冀产多龙骥，荆山饶奇璞。永怀和氏愆，愿骋孙阳目。

拥衾盘礴裸，秉心向明烛。朝餐青玉案，暮御流黄幄。

衣缊甘食萍，于焉愧珍谷。谁令钩棘习，回漓见熙穆。

伟矣欧阳子，千秋仰乔岳。
喜清远兄至用齐己韵（四首）
全室宗泐（明代）

良友平生亲，风尘散何许。
草莽或零落，云霄亦骞举。
天地日凄凉，折芳欲谁与。
所嗟芙蓉花，白露下秋浦。¤
过新城院
张商英（宋代）

昔读旴川集，尝闻泰伯贤。新城文刻在，往事野僧传。

气格终惊俗，光芒合贯天。田翁不知价，只得十千钱。
立春帖子·皇帝阁
周必大（宋代）

选德庭前柳，朝来漏泄春。
等闲施御箭，穿叶捷于神。
答王俭诗
徐孝嗣（南北朝）

书帷停月，琴袖承飙。结芳幽谷，解佩明椒。去德滋永，怀德滋深。

行云传想，归鸿寄音。
飞花二首
钱时（宋代）

看花恰莫厌离披，花到离披自彼奇。
不是老夫无拣择，春风无日不花枝。
发介休县过义棠宿灵石途中即事 其四
张仁黼（清代）

野舟不系缆，疏柳覆清津。穴处人家惯，宛然葛天民。
酬秦山人赠别二首
皎然（唐代）

知君高隐占贤星，卷叶时时注佛经。姓被名公题旧里，

诗将丽句号新亭。来观新月依清室，欲漱香泉护触瓶。

我有主人江太守，如何相伴住禅灵。

谁知卧病不妨禅，迹寄诗流性似偏。叶示黄金童子爱，

书题青字古人传。时高独鹤来云外，每羡闲花在眼前。

对此留君还欲别，应思石de访春泉。
度庾关
陈邦彦（明代）

渴骥奔猊吼未降，天开悬磴道炎邦。汉朝勋业留台岭，唐代声名自曲江。

归路若为香一片，上供何但翠千双。经行北望中原浅，莫更关前有吠厖。
梅花二首
潘玙（宋代）

冰玉丰姿夐绝尘，山林谁伴岁寒盟。
腊前有雪曾相约，天下无花似此清。
不待春风施造化，只嫌晚角说平生。
月香水影吾家事，却被诗人掠美名。
虞美人
杜安世（宋代）

红颜绿鬓催人老。世事何时了。君心天意与年光。春花未遍已君霜。为谁忙。

樽前正好闲风月。莫话生离别。直饶终日踏红尘。浮名浮利枉劳神。更愁萦。
题永泰显上人个中庵
滕岑（宋代）

葛藤遍诸方，悟老能几个。
谁知个中庵，炉火但趺坐。
斋钵幸不空。法轮常自磨。
饥餐困来眠，工夫没量大。
绝句四首 其三
薛瑄（明代）

长江风起浪如山，驿路红尘几往还。三十年前回首处，烟蓑依旧钓矶閒。
送孙宾老宰丹棱
李流谦（宋代）

回也真贤哉，陋巷一箪食。
卒然问为邦，所告王者事。
轲亦印微言，曰可禹稷配。
学道则爱人，偃昔尝有志。
他时武城弦，嘿与圣意会。
聊寄莞尔笑，汲深孰知底。
欲令诵所闻，姑以割鸡戏。
圣贤存心处，万类宅生地。
先生为已功，及物乃糠秕。
十室有忠信，百里吾敢鄙。
六经作县谱，赵张不到此。
春风七条丝，可以驯桑雉。
尧舜治天下，乃与治射比。
一朝坐廓庙，用有大小尔。
我昔从公游，顽璞不受砥。
经时去函丈，榛棘撑肾胃。
朅闻卫返鲁，倦马始休辔。
欲申趋隅问，已作横策起。
人生楦宇宙，孰为不配计。
著书有存亡，德业亘千祀。
刺贾平章
咸淳士人（宋代）

鼙鼓惊天动地来，九州赤子哭哀哀。
庙堂不问平戎策，多把金钱媚秀才。
乙丑元旦避兵祸于山庄作四首 其三
徐骘民（清代）

满城烽火乱如麻，胆破心惊几万家。最是教人深痛处，书生被拉挽兵车。
次韵凿空阁
李纲（宋代）

东坡谪仙人，游此江海境。赋诗凿空阁，如以镜写影。

我来遥相望，荏苒岁月永。读翁阁上诗，宛若相像镜。

平生忧患馀，胸次徒耿耿。脱身鲸波间，远迹方自屏。

泊舟值炎蒸，风雨变清冷。佳哉幽深地，自绝锋镝警。

愿为剑藏神，不作锥露颖。携家隐山林，属意在闽岭。
再酬雪湖见过仍前韵五首 其五
谢迁（明代）

风满高林月满船，巷深鸡犬不惊眠。寻常草阁宁无地，咫尺蓬壶别有天。

清话半空霏玉屑，红光一点烛丹田。韵非适俗兼衰老，却喜樊笼返自然。
自归耕篆畦见村妇有摘茶车水卖鱼汲水行馌寄
舒岳祥（宋代）

江上提鱼妇，朝朝入市闉。
宁船留稚子，换酒醉良人。
不著凌波袜，长垂溅水裙。
浑家同泛客，笑杀别离津。
秋兴
陆游（宋代）

病起残骸不自支，旋烹藜粥解饥羸。
一编蠹简青灯下，恰似吴僧夜讲时。
登太室中峰
施闰章（清代）

壮士贪名山，如海吞百川。东游卧日观，羲和亲比肩。

南使经衡岳，雾雨怅迁延。近思太华顶，远梦昆仑巅。

嵩高在眉睫，振策穷攀缘。诘曲蛇径缅，幽阴熊馆穿。

冉冉极天际，举头触星躔。宅中环四岳，一气何盘旋。

风雨郁交会，蛟龙走连蜷。树杪忽横练，坐见黄河悬。

窈窕捣衣石，凄清玉池泉。引领眺箕颍，巢许方陶然。

辛苦茂陵客，坛畤飞荒烟。有为终灭没，瑶玉空雕镌。

帝休昧珍木，石室閟谁传。长怜肉食者，虚无求偓佺。
枇杷二首 其二
张鹏翮（清代）

苏台五日楝花香，东洞庭边枇杷黄。为忆赤崖山下树，空垂叶露在穷乡。
乐清轩诗为沙士清题 其五
倪谦（明代）

竹床高卧静无哗，谁识城中隐者家。棋局不收苍藓石，纶竿常占白鸥沙。

短篱带露惟栽菊，碧椀抄云或饭麻。安得青囊医国手，为君痼疾起烟霞。
浣溪沙
王之道（宋代）

体粟须烦鼎力苏。流涎正值麹盈车。坐来兽炭拨还无。

一阕可盈酬一绝，双银端不换双珠。松毛粉白老翁须。
咏柚花，用东坡喜王仲玉惠稚稚诗韵
孙元衡（清代）

海东有嘉树，橚矗春庭阴。坐使江淮客，结想昆崙岑。

素华乱香雪，绿珠纷宝林。颇闻骚雅贵，不受樵牧侵。

新叶浮翠蒂，故枝攒棘针。焜煌修贡职，雕饰酬知音。

况乃烟霜质，复此吴越禽。凯风温白玉，杲日待黄金。

一花已堪把，独树良亦深。未邀宠兰佩，取足曜华簪。

零落暌幽赏，芬芳偕夙心。暇日酌君酒，閒谣披我衿。

枳刺徒磊磊，桃实自森森。楚岸远千里，蜀崖高万寻。

放游悲已昔，遐瞩感自今。为因郭生赞，思与灵均吟。
喜刘宝学彦修得归因叙初时凄怆之意十首
张嵲（宋代）

几年竭节正颜行，去国谁怜道路长。
自是君心知魏尚，不应微谏待冯唐。
和李夷行游西溪醉归
李复（宋代）

轻舆共登大堤路，左手持螯不问数。
风回惊怨落红飞，把酒临溪倚花树。
杯中神物换凡骨，直欲呼云上天去。
茂陵刘郎老更痴，夜守铜盘饮寒露。
即事一首次韵祝朝奉十一丈
晁补之（宋代）

平生交游情，独处不可乍。
那为一马饮，浊水喷百马。
弦歌高楼上，但恨知者寡。
丈人遗世心，口语傥能借。
不然抱幽璞，终岁裹幞帊。
坐令青蝇繁，暂出刑两踝。
儒冠成自误，归去无屋瓦。
赖逢里中贤，筑室各萧洒。
及时秫麦贱，樽酒得同把。
安能效干没，肩与市人亚。
居然邑里号，曾墨为还驾。
况在灶奥间，欲耻王孙贾。
东方钱二百，得米稚啼嗄。
嘲笑坐穷辰，无肉饱伏假。
尚闻剥啄声，聊复屣屐迓。
子常妙工诗，苏李掩曹谢。
有时醉酕醄，大笑翻盏斝。
倒床鼻息恶，唤起对残灺。
复古志尚奇，众竞方独暇。
扪虱与人言，岂不逢谴讶。
崇朝洁腹坐，往往食旁舍。
子固业少成，议论媲风雅。
尝闻庄生说，乃慕巨鱼化。
平居似晏子，志念能自下。
而我独迂疏，通人所讥骂。
正赖觞咏中，得意自陶写。
留连接清晤，欲起不能罢。
是时春雨余，桑密鸠鸣野。
城隅园圃近，款段亦时跨。
便恐百卉阑，晼晚侵朱夏。
人生形骸累，未免俗情诈。
此理岂外求，犹烦詹尹卦。
清风穆然在，如渴啖甘蔗。
况我自散材，谷口躬耕者。
去年秋不在，匏瓠缘庭架。
低回迫荣利，妻子怜王霸。
横经亦强颜，已取或人舍。
但虑宰我愚，松柏谈三社。
翛然一室内，黄卷开佳话。
尺璧竞寸阴，宁复当论价。
吟哦愁肝肾，蟋蟀吊长夜。
鄙俚颇近情，持用自悲诧。
功名与道义，熊掌偕鱼灸。
二事良难兼，夫子贤点也。
出都门
陈克侯（明代）

密雪霏长路，浮云遍近郊。风波甘泛梗，田里问诛茅。

欲拟思玄赋，行从尚白嘲。伤禽寒绕树，何处是安巢。
秋日同文馆诗 其三
曹辅（宋代）

开口曾吟凤，临池岂厌鸡。诗豪杜工部，墨妙庾征西。

归及黄花在，能忘彩笔题。醉游须烂漫，莫惜锦障泥。
水龙吟 其三 顽雪欺春，葵轩兄用韵，因次
张矩（宋代）

先来花较开迟，怎禁风雪摧残过。红英紫萼，从他点缀，翻成沾污。

一点清香，几多秾艳，紧藏不露。伴杨花散漫，逡巡堆积，纤粟处、妆成大。

多谢东君造化。把群阴、一朝除破。千机锦绣，露浓香软，中间坐我。

嚼徵含商，振金敲玉，埙篪相和。问西湖，别有一番桃李，肯同游么。
端午贴子词 其五
周麟之（宋代）

慈欢不为植萱丛，圣子晨昏孝养隆。况是九重当夏凊，偏于扇枕得清风。
送王学士赴两浙转运
欧阳修（宋代）

汉家财利析秋毫，暂屈清才岂足劳。
邑屋连云盈万井，舳舻衔尾列千艘。
春寒欲尽黄梅雨，海浪高翻白鹭涛。
平昔壮心今在否，江山犹得助诗豪。
孤愤吟十三首
高斯得（宋代）

乘桴颐浩元无策，进跸丰公妙达权。
宁死老身终不去，太皇此语可回天。
卜算子·燕子不曾来
蒋春霖（清代）

燕子不曾来，小院阴阴雨。一角阑干聚落花，此是春归处。
弹泪别东风，把酒浇飞絮：化了浮萍也是愁，莫向天涯去！
西岘峰
黄溍（元代）

层云抱春城，急濑泄嵌窦。
修蹊入窈窕，众绿郁以茂。
名亭标水乐，折柱荒碑仆。
幽寻得缁庐，乱石扶结构。
青精午堪饭，碧涧寒可漱。
平生慕真赏，及此成邂逅。
冥探指顶绝，有路忽通透。
缘萝度蒙密，翠气湿衣袖。
寄身泬寥内，下睨人寰陋。
清讴杂风竹，大啸落岩狖。
东峰在眉睫，可望不可就。
同游却何时？瑶草春已秀。
寿冯宫教 其三
徐鹿卿（宋代）

公占金华宝婺躔，我生剑气斗牛边。云山阔远一千里，岁纪参差三十年。

初度谩言同日月，荣枯相去异天渊。香山不鄙兼谟少，名节当参九老传。
板桥
司空曙（唐代）

横遮野水石，前带荒村道。来往见愁人，清风柳阴好。
念奴娇
张炎（宋代）

长流万里。与沈沈沧海，平分一水。孤白争流蟾不没，影落潜蛟惊起。莹玉悬秋，绿房迎晓，楼观光疑洗。紫箫声袅，四檐吹下清气。
遥睇浪擎空明，古愁休问，消长盈虚理。风入芦花歌忽断，知有渔舟闲舣。露已沾衣，鸥犹栖草，一片潇湘意。人方酣梦，长翁元自如此。
洞泉观杨梅屋寮
艾性夫（元代）

孤屿如螺出水心，松苍竹翠结寒阴。
不因钟磬穿云响，谁信神寒入洞深。
早日羽衣人尽老，春风摇草路重寻。
径须着我梅边屋，听讲南华弄玉琴。
寄杜太史云川 其一
薛雪（清代）

美人芳草思飘然，分水新城两谪仙。今日《风》《骚》谁继绝，江南犹有杜云川。
赏山茶
吴芾（宋代）

向晚佳人逞艳妆，偶随月姊到山房。
自怜老去无佳句，亦复冥搜为发扬。
历代诗·西晋
杨简（宋代）

晋人司马氏，相魏敢专权。
壹师昭不帝，追谥宣景文。
武帝受魏禅，惠帝实童昏。
刘聪害怀愍，由此失中原。
兰溪津亭病起二首 其一
孙觌（宋代）

离乱纷纷醉尉多，将军独夜灞亭过。旅巢对鵩占行役，客俎悬蛇卧宿痾。

双鬓尽从愁里白，衰颜时向酒中酡。云翻雨覆须臾耳，未用区区较唯阿。
次临封八景韵二首 其二 景星夜月
陈必荣（明代）

见说招提号景星，劫灰剩对月华明。一轮宝镜虚空照，千古毫挥返太清。

大地遥临空界净，长天迥与烟波平。不闻梵语闻琴韵，蕞尔封城是武城。
如此江山·辽吉失守，和澄宇
陈家庆（清代）

西风容易惊秋老，愁怀那堪如许。胡马嘶风，岛夷入犯，断送关河无数。

辽阳片土。正豕突蛇奔，哀音难诉。月黑天高，夜阑应有鬼私语。

中宵但闻歌舞。叹隔江自昔，尽多商女。帐下美人，刀头壮士，别有幽怀欢绪。

英雄甚处。看塞北烽烟，江南笳鼓。不信终军，请缨空有路。
乙卯中秋月色彻晓喜而有赋呈诸亲旧
姜特立（宋代）

客来暮霭尚周遮，客坐乾坤见物华。
万里更无云吐叶，一天唯有桂开花。
肃霜青女令先布，专夜嫦娥意太夸。
便欲从兹凌汗漫，不知何处上仙槎。
晦日马镫曲稍次中流作
常建（唐代）

夜寒宿芦苇，晓色明西林。初日在川上，便澄游子心。

秦天无纤翳，郊野浮春阴。波静随钓鱼，舟小绿水深。

出浦见千里，旷然谐远寻。扣船应渔父，因唱沧浪吟。
得席大光书因以诗迓之
陈与义（宋代）

十月高风客子悲，故人书到暂开眉。
也知廊庙当推毂，无奈江山好赋诗。
万事莫伦兵动后，一杯当及菊残时。
喜心翻倒相迎地，不怕荒林十里陂。
昭庆寺看芍药
王涣（唐代）

一半春光过牡丹，又开芍药遍禅关。
久辜佳约违莲社，今续清欢到宝蓝。
垂露几团花面湿，东风一阵燕泥寒。
酒边何味呈奇供，绿笋朱樱正满盘。
书怀
王之望（宋代）

村居何所乐，春至木欣欣。
夜睇海上月，昼瞻岭头云。
东家有胜海，杖履日相亲。
山行共采蕨，野步仍班荆。
初见气已合，久游意弥真，
剧谈复痛饮，相对有余情。
西施诗
西施（唐代）

云霞出没群峰外，鸥鸟浮沈一水间。

一自越兵齐振地，梦魂不到虎丘山。
用汪信民韵送叔野迎妇山阳
谢逸（宋代）

凉月凄风透客衣，离亭无奈角声悲。解围未设王家障，举案先齐孟氏眉。

青眼难兄嗟久别，白头寿母梦相思。胸中若有功名念，莫待钟鸣漏尽时。
和林梅臞西淙瀑布图韵
胡仲参（宋代）

瀑驶惊风雨，危悬峭壁前。
临流清客耳，入夜搅幽眠。
旁是龙为庙，高疑山有仙。
一尘飞不到，长似九秋天。
萧寺养疴焚香枯坐怀人感旧得三十篇柬锦里同人兼寄都门旧友 其十九
缪荃孙（清代）

紫陌寻春夕，红牙按拍时。桓生新涕泪，卫玠旧丰姿。

才美翻成累，情多不厌痴。春来红豆子，新种一枝枝。
和子华游君贶园
司马光（宋代）

小桃似喜相君来，争发新花继落梅。
更仗环溪醒残酒，没稿春水绿於苔。
句
戴复古（宋代）

每遇花时人竞取，只愁斫尽春风枝。
题赵令穰秋村暮霭图四首 其四
柯九思（元代）

一抹青山入望来，满林秋色总诗材。宣和当日珍天府，未许骚人费品裁。
次韵两苏公讲筵唱和四首
晁补之（宋代）

缵服忧勤未有言，诸儒经术侍彤轩。
九畴咸叙今天锡，三画何人昔梦吞。
栎口守风诗
刘孝绰（南北朝）

春心已应豫，归路复当欢。如何此日风，霾曀骇波澜。

倏见摇心惨，俄瞻乡路难。赖有同舟客，移宴息层峦。

华茵藉初卉，芳樽散绪寒。谑浪虽云善，江流苦未安。

何由入故园，讵即纫新兰。寄谢浮丘子，暂欲暇飞鸾。
句
夏竦（宋代）

出没鱼龙聚，飞沉日月连。
挽史馆资政木石尤公三首 其三
刘克庄（宋代）

历代名书画，中原古鼎彝。不教萧翼看，常怕米颠知。

此物空盈笈，何人与掌匙。贵无它嗜好，焉用太清为。
鹿田
于石（宋代）

鹿田逈在翠微巅，乘兴来寻半日闲。
径入古松行落叶，目随飞鸟破寒烟。
钟声不隔东西寺，屐齿何辞上下山。
一见老僧如旧识，相留煮茗试岩泉。
百香诗 其一 琴
郭居敬（元代）

高山影里希音远，流水声中古调长。可惜世无钟子期，焦桐空带爨烟香。
孔巢父
徐钧（宋代）

力仗孤忠化积顽，奉辞竟不遣生还。
何如入海随烟雾，自有诗留天地间。
答裴评事澄荻花间送梁肃拾遗
皎然（唐代）

波上荻花非雪花，风吹撩乱满袈裟。

如今岁晏无芳草，独对离樽作物华。
浣溪沙（秋思）
韩淲（宋代）

宋玉悲秋合反骚。陶潜把菊任持醪。山遥遥外水萧萧。

梦不到时诗自在，兴难忘处恨全消。香沈沈里蕊飘飘。
偕彦山从子游卧樟楼观古樟循城闉访春草池次日由谢客岩登舟即以留别 其二
朱葵之（清代）

甘霖霁颓阳，屐齿未云惫。雉堞纷四环，瞻瞩随所届。

差鳞市廛胪，陟足泉石怪。仰看山果垂，侧听林禽话。

纡行转陂陀，十笏画境界。明明谢公池，源流汇众派。

堤柳碧尚鲜，涧荷红未败。依然春草塘，茏葱恍披薤。

想其下笔时，同心磁取芥。一蓼忽千秋，诗成喜清快。

亭台渺云烟，林峦俨图画。平生仰止心，于兹泯介介。

惜哉谢客岩，未展石丈拜。行行语仆夫，明发途当戒。
送钟亲昆仲回四明 其二
韩淲（宋代）

浮生车马易西东，邂逅相看醉颊红。失喜却愁诗作祟，推愁犹喜酒书功。

秋老水风吹浩荡，夜深山月照朦胧。年来墨客惊无几，四座当回正始风。
秩升得朝散告归
曾丰（宋代）

名似龙肝尔，实如鸡肋然。
言之为下汗，爱者至垂涎。
儿辈喜忘寐，臧徒舞欲颠。
未深知我意，再拜贺于前。
祝词
释今无（明代）

松风披拂绕阑干，滟滪堆翻六月寒。四海羽仪尊凤尾，千年文物重鸡坛。

天高北极梯原易，箭美东南似更难。一粒神珠光合浦，自然不羡大还丹。
留别长宜
刘纯炜（清代）

检点三年事，归装一叶舟。凄凉行色晚，惨淡暮云收。

结绶嗟何滞，悬车愿早休。故园松菊在，念此倍难留。
和子瞻金山
苏辙（宋代）

长江欲尽阔无边，金山当中唯一石。
潮平风静日浮海，缥缈楼一转金碧。
瓜洲初见石头城，城下波涛与海平。
中流转柂疑无岸，泊舟未定僧先迎。
山中岑寂恐未足，复将江水绕山麓。
四无邻家群动息，钟声铿锽答山谷。
乌鸢力薄堕中路，惟有胡鹰石上宿。
谁知江海多行舟，游人上下夺岩幽。
老僧心定身不定，送往迎来何时竟。
朝游未厌夜未归，爱山如此如公稀。
不待游人尽归去，恐公未识山中趣。
偈颂一百零二首
释慧远（宋代）

道大兮功不立，隅无兮方莫存。
跨鳌头兮归巨海，挟月角兮出天门。
留别张白云谋父
贺铸（宋代）

三年官局冷如冰，炙手权门我未能。
赖与白云之隐者，不谈黄卷即寻僧。
萧萧帘箔风披竹，草草杯盘雪洒灯。
尘土浮游浸相远，吴鱼燕雁两难凭。
忆旧游
鲍溶（唐代）

忆求无何乡，了在赤谷村。仙人居其中，将往问所存。

日入濛汜宿，石烟抱山门。明月久不下，半峰照啼猿。

堂上白鹤翁，神清心无烦。斋心侍席前，跪请长生恩。

云昔崆峒老，何词受轩辕。从星使变化，任日张乾坤。

若到旧乡里，宛如曾讨论。风移岩花气，珠贯金经言。

凉夜惜易尽，青烟谢晨喧。自唯腥膻体，难久留其藩。

几世身在梦，百年云无根。悠悠竟何事，愚智相忧冤。

叹息几晚寤，蒙师招其魂。至今瑶华心，每想清水源。
见湖南绣使陈益甫大著
戴复古（宋代）

麾节罗群彦，朝廷只数公。
近民多惠泽，望阙负孤忠。
星殒京城震，沙移海水通。
欲知休咎证，无路问苍穹。
嗣首座以老夫诗西岭障斜日为韵作五章见寄次韵答之 其三
李彭（宋代）

我家二季子，风标荀令上。优孟何足求，慎勿作楚相。

毛颜独摧颓，儿能缚篱障。摩挲茧栗姿，我老那复壮。
晚春四首
张耒（宋代）

洗雨吹风送晚春，尽收红紫布青云。
眼前消长谙已久，清坐不妨长闭门。
再次前韵凡三叠 其一
叶颙（元代）

觌面依然旧日人，祗添尘土上衣襟。联床夜雨思前话，十载春风老壮心。

松径任教云满袖，宦途莫遣雪盈簪。山家活计还知否，诗卷茶瓶夜月琴。
哭陈陶处士
曹松（唐代）

园里先生冢，鸟啼春更伤。空馀八封树，尚对一茅堂。

白日埋杜甫，皇天无耒阳。如何稽古力，报答甚茫茫。
余自解郧节归耕无事屈指贵游申文外之好者得十人次第咏之 其十 郭中丞思极
王世贞（明代）

郭公交若浅，三吴自深惠。精心拊黔首，耽眼摄墨吏。

昔者揽辔余，今兹杖钺地。欲发未发辰，千人万人泪。

即令负俗讥，浊泾有清渭。
次韵阳孝本游翟家湾书院二首又一绝
苏颂（宋代）

翟市西傍一径开，偶携亲友陟崔嵬。
莫言第舍衡门陋，已有仙翁步屧来。
日欲衔山回返照，风还吹雨压浮埃。
才归便得诗盈轴，气猛才豪岂易陪。
题十美图 其五
李学慎（清代）

金屋群推绝代名，淡妆临镜转亭亭。化身却入丹青里，莫讶蛾眉斗尹邢。
山居杂诗九十首 其六十九
曹勋（宋代）

赤城玉京天，冠简奉香火。一旦僧有之，道容易佛坐。

忽为道复得，瞿昙加巾裹。屡改神不闻，二家自人我。
中秋夜
马位（清代）

清风扫云去无迹，碧空高挂银蟾光。鼎焚鸡舌向天拜，虱臣欲乞长生方。

彩霞缥缈现金阙，鸾箫凤吹音琅琅。结璘授我两丸药，乃是兔捣千年之玄霜。

调以华池漱神浆，金波透入丹田凉。吴刚斧声听不见，桂花压露凝秋香。
送毛公礼
陶安（明代）

贤网如天覆九垓，拟看展翮起蒿莱。膺门世重登龙誉，雄赋人惊吐凤才。

岁月辛勤存铁砚，风雷浩荡接金台。江南鼓箧忘岑寂，雪夜挑灯卷屡开。
颂古五十七首
释道昌（宋代）

乱走到家来，到家便乱走。
捉得玉麒麟，咬断虽人手。
午憩阳城北龙泉寺
王恽（元代）

倦客鞭催急，龙泉一解鞍。在家贫亦好，行路古来难。

寺古松杉老，山空水石寒。万松亭废久，重拂短碑看。
和冶庵表阮怡园赏菊韵赠丹卿先生
陈崇牧（清代）

与升不作峨眉逝，孰嗣骚坛一代雄。幸喜持螯逢上座，何妨浮蚁对西风。

春晖东野慈躬健，秋实家丞造句工。新叠蛮笺盈百幅，未应玉海逊张融。
五月五日蜀州放解榜第一人杨鉴具庆下孤生怆然有感
陆游（宋代）

甲午五月之庚寅，渊鱼跃起三江津。震雷霔雨夜达晨，我知决定非凡鳞。

人生富贵不逮亲，万钟五鼎空酸辛。少年得禄羞常珍，调节滋味躬爨薪。

彻食奉盥授帨巾，此乐岂复论贱贫。嗟我不孝负鬼神，俯仰二纪悲如新。

仕宦空饱息与嫔，左右供养无复辰。子行射策对枫宸，綵衣楚楚映华绅。

溯江亟归娱老人，切勿著意长安春。
留题慧山寺
张商英（宋代）

咸阳获重之明年，五月端午予泛船。二闸新成洞常润，组练直贯吴松川。

淮南柁师初入浙，借问邑里犹茫然。茶经旧说慧山泉，海内知名五十年。

今日亲来酌泉水，一见信异传闻千。置茶适自建安到，青杯石臼相争先。

辗罗万过玉泥腻，小瓶蟹眼汤正煎。乳头云脚盖盏面，吸嗅入鼻消睡眠。

涤釜操壶贮甘液，缄题远寄朱门宅。仙人见水是琉璃，乃知陆羽非凡客。
挽虞夫人
彭龟年（宋代）

欲说夫人事，谁能与世论。
诸郎名节立，千古妇言尊。
共此伤心日，怀哉锡类恩。
佳城何处是，烟雨政黄昏。
南台禅师云得蔚宗书报老夫入山
沈辽（宋代）

支持病骨上南台，一眺云林眼暂开。不道云长更绕舌，已将名姓入山来。
春日绝句八首 其二
陆游（宋代）

二十四番花有信，一百七日食犹寒。眼中不是无春色，叹息衰翁自鲜欢。
立玉亭
玉芝和尚（明代）

山当崖断孤亭立，竹树回环翠万层。
倒看夕阳深涧底，不知云外有归僧。
四时佳与师徐景阳园堂五首
陆文圭（元代）

门前车马客方散，堂下樽疊酒半醒。
不信镜中添白发，君山依旧去年青。
挽知军刘公三首
陈棣（宋代）

昔我先君子，期公泰茹连。
索文姑作贽，拂袖遽言旋。
伟节人难学，高风史逸传。
邕碑谁秉笔，愿采入新篇。
郊外閒眺
徐咸安（清代）

信步不知远，西风郊外行。有秋千户足，无事一身轻。

沙鸟对人立，溪花沿路生。物华玩无尽，归路夕阳明。